寄題康平老眄柯亭
作者：陳與義
朝代：宋

paragraphs: 高懷志丘壑，既足不願餘。
惜哉三逕荒，滯彼天一隅。
小築聊自適，空園闢榛蕪。
清影吊高槐，氣與西山俱。
何以開子顔，庭柯作森疏。
月露洗塵翳，天風吹笙竽。
方其寓目時，萬象供嘯呼。
終然成坐忘，天地猶空虛。
券外果何有，浮雲只須臾。
乃知鍾鼎豐，未勝山林癯。
淵明死千年，日月走名譽。
不肯見督郵，歸來守舊廬。
可憐骨已朽，後有誰繼渠。
願子副名實，此事吾欲書。